“หุ้นเอเชีย” เปิดลบ! นลท.กังวลแนวโน้มเศรษฐกิจ-จับตาตัวเลข GDP
ตลาดหุ้นเอเชีย เปิดลบตามดาวโจนส์ นักลงทุนยังคงกังวลแนวโน้มเศรษฐกิจ รวมถึงจับตาผลิตภัณฑ์มวลรวมภายในประเทศ GDP ไตรมาส 1 ของสหรัฐในวันพรุ่งนี้
ตลาดหุ้นเอเชีย เปิดลบตามดาวโจนส์ นักลงทุนยังคงกังวลแนวโน้มเศรษฐกิจ รวมถึงจับตาผลิตภัณฑ์มวลรวมภายในประเทศ GDP ไตรมาส 1 ของสหรัฐในวันพรุ่งนี้
28 มิ.ย. 2565

ผู้สื่อข่าวรายงานว่า ตลาดหุ้นเอเชียเปิดแดนลบเช้าวันนี้ตามทิศทางดัชนีดาวโจนส์ตลาดหุ้นนิวยอร์กที่ปิดลดลงในวันจันทร์ (27 มิ.ย.65) ขณะที่นักลงทุนยังคงกังวลแนวโน้มทางเศรษฐกิจ รวมถึงจับตาการเปิดเผยตัวเลขผลิตภัณฑ์มวลรวมภายในประเทศ (GDP) ไตรมาส 1 ของสหรัฐในวันพรุ่งนี้
ดัชนี NIKKEI 225 ตลาดหุ้นญี่ปุ่นเปิดวันนี้ที่ 26,795.68 จุด ลดลง 75.59 จุด หรือ -0.28%, ดัชนี HSI ตลาดหุ้นฮ่องกงเปิดวันนี้ที่ 22,144.63 จุด ลดลง 84.89 จุด หรือ -0.38% และดัชนี SSE Composite ตลาดหุ้นจีนเปิดวันนี้ที่ 3,377.68 จุด ลดลง 1.51 จุด หรือ -0.04%
ขณะที่ นายโรดริโก คาทริล นักยุทธศาสตร์ค่าเงินของเนชันแนล ออสเตรเลีย แบงก์ (NAB) กล่าวว่า บรรยากาศการซื้อขายในภูมิภาคเป็นไปอย่างบางเบา เนื่องจากนักลงทุนขาดปัจจัยชี้นำที่ชัดเจน และสะท้อนให้เห็นภาวะตลาดที่อ่อนแอ ขณะที่การร่วงลงอย่างรุนแรงของตลาดในช่วงที่ผ่านมาอาจทำสถิติมากที่สุดเป็นประวัติการณ์ในไตรมาสนี้ แต่แรงซื้อจำนวนมากเมื่อสัปดาห์ก่อนก็ได้ช่วยพยุงตลาดไว้
นอกจากนี้ นักลงทุนยังซึมซับรายงานผลประกอบการของบริษัทหลายแห่ง โดยบริษัท Trip.com ซึ่งเป็นเว็บไซต์จองการท่องเที่ยว เปิดเผยยอดขาดทุนสุทธิที่ 989 ล้านหยวน (147.79 ล้านดอลลาร์) ในช่วงไตรมาส 1/2565 โดยบริษัทระบุว่า เป็นเพราะผลกระทบจากการระบาดของโควิด-19 ในจีน
สำหรับข้อมูลเศรษฐกิจที่มีการรายงานในวันจันทร์ กระทรวงพาณิชย์สหรัฐเปิดเผยว่า ยอดสั่งซื้อสินค้าคงทนของสหรัฐ เช่น เครื่องบิน รถยนต์ และเครื่องจักรขนาดใหญ่ที่มีอายุการใช้งานตั้งแต่ 3 ปีขึ้นไป เพิ่มขึ้น 0.7% ในเดือนพ.ค. หลังจากเพิ่มขึ้น 0.4% ในเดือนเม.ย. โดยยอดสั่งซื้อสินค้าคงทนในเดือนพ.ค.ได้รับแรงหนุนจากคำสั่งซื้อรถยนต์
ทั้งนี้ นักลงทุนจับตาการเปิดเผยตัวเลข GDP ประจำไตรมาส 1/2565 โดยกระทรวงพาณิชย์ของสหรัฐในวันพุธ ซึ่งจะเป็นตัวเลขประมาณการครั้งสุดท้าย
 